નિત્ય જીવનના વ્યવસાયો અને શહેરની ગરબડ તથા હાથે કરીને ઊભી કરેલી અનેક સાચી-ખોટી ઉપાધિઓથી દૂર-સુદૂર આવેલું આ સ્થળ મને તો અત્યંત રોચક લાગે છે. પરોઢ, સવાર, બપોર, સંધ્યાકાળ તથા રાત્રે હિમાલયની પલટાતી શોભા નિહાળતાં આંખને તથા હૃદયને સંપૂર્ણ તૃપ્તિ થાય છે. આવી સુંદર જગ્યાએ રોજ રહી શકાતું હોય તો કેવું સારું ? છેવટે ચિત્તની સ્વસ્થતા અને મનની શાંતિ સિવાય માનવીને બીજા કશાની જરૂર જ શી છે ? એમ મને લાગ્યા કરે છે. અસલના વખતમાં જીવનનાં શેષ વર્ષોમાં લોકો હિમાળો કેમ સેવતા હશે તે આવા સૌન્દર્યધામમાં આવીએ ત્યારે આપોઆપ સમજાઈ જાય છે. આ સ્થળ ચંબા ખીણ પ્રદેશને મોંઢે આવેલું છે અને કાંગડા અને કુલૂના વિખ્યાત ખીણપ્રદેશો પણ અહીંથી દૂર નથી.